Развіццё беларускага маўлення

Развіццё беларускага маўлення выхаванцаў шляхам увядзення беларускай мовы ў нацыянальна-культурны фон пры стварэнні адпаведнага камунікатыўнага асяроддзя і ў працэсе спецыяльна арганізаванай дзейнасці.

Наша  родная беларуская мова – скарбніца, у якую пакаленне за пакаленнем складавалі вопыт сваіх глыбокіх сардэчных пакут і радасцяў. Яна самая надзейная  і трывалая сувязь, што аб’ядноўвае былое сучаснасць  і будучыню, яднае пакаленні народа  ў адно вялікае гістарычнае цэлае. Таму вельмі важна з самага ранняга маленства фарміраваць у дзяцей любоў да роднай мовы, спадчыны сваіх бацькоў.

Сёняшнія дзеці недастаткова чуюць родную мову. Таму ў іх бедны слоўнікавы запас. Іх маўленне знаходзіцца пад моцным уплывам рускай мовы. Каб далучыць малятак да беларускай мовы, вельмі важна навучыць іх з павагай ставіцца да роднай  мовы, не сароміцца на ёй размаўляць. Вялікае значэнне мае асабісты прыклад дарослых – бацькоў, педагогаў, выхавальнікаў, людзей, якія жывуць побач з імі.

У  нашай дашкольнай  ўстанове  створаны ўсе неабходныя ўмовы для арганізацыі адукацыйнага працэсу на беларускай мове. Веданне беларускай мовы з’яўляецца абавязковым патрабаваннем да кіраўнікоў і супрацоўнікаў установы дашкольнай адукацыі .Наша група беларускамоўная. Навучанне беларускай мове дзяцей дашкольнага ўзросту немагчыма ўявіць без выкарыстання займальных гульняў і забаў. Пры гэтым матэрыял выбіраецца з улікам узрастовых магчымасцей дзяцей і задач, якія акрэсліны ў праграме па ўсебаковым развіцці і выхаванні малышоў. У нашай групе абсталяваны куткі: дэкаратыўна-прыкладнога мастацтва, куток малай Радзімы, беларуская сімволіка.

На педагагічнай парадзе вырашылі лічыць кожны панядзелак  Днём беларускай мовы  і ўвесь вытворча – педагагічны працэс у гэты дзень планаваць на беларускай мове. У дашкольнай установе створаны “Міні — музей”, выхаванцы ходзяць на экскурсію.

Найбольш поўна адбываеца далучэнне выхаванцаў да беларускай нацыянальнай культуры праз каляндарна – абрадавы цыкл фальклорных святаў. Мэтазгодна праводзім самыя асноўныя, адаптаваныя да ўзроставага ўспрымання выхаванцамі народныя абрады Восеньскі кірмаш, Каляды, Масленіца, Гуканне вясны, Купалле, Вялікдзень, дзяржаўныя і сямейныя святы.

Форму фальклорных святаў вар’іруем:

у выглядзе мерапрыемств ( музычна – спартыўнае);

тэматычныя заняткі;

як абрад ( калядаванне па хатах);

свята (ранішнік).

Выхаванцы засвойваюць беларускую мову, узбагачаюць лексічны слоўнік, набіраюцца народнай мудрасці, беларускіх выслоўяў і прымавак; развучваюць новы фальклорны матэрыял – казкі, песні, гульні, танцы; асэнсоўваюць назвы фальклорных святаў і час правядзення.

Трэба адзначыць, што такія мерапрыемства не абыходзяцца без удзелу іншых спецыялістаў дашкольнай установы: музычнага кіраўніка, кіраўніка фізічнага выхавання.

Гульня – асноўная форма дзейнасці дзяцей, змест іх жыцця. У гульнях яны мацнеюць фізічна, духоўна, вучацца разумець навакольны свет, узаемадзейнічаць у калектыве.  Беларускія народныя гульні – рухавыя. Яны вызначаюцца багаццем разнастайных уздзеянняў на арганізм дзяцей, фарміруюць у іх неабходныя фізічныя навыкі.

 Сувязь выхавальніка з музычным і фізічным кіраўнікамі дае вялікую магчымасць для ўдасканалення дзяцей, спрыяе іх большаму знаёмству з беларускімі песнямі і гульнямі.

  Сёння далучэнне дзяцей да вытокаў народнай культуры немагчыма без паслядоўнай, мэтанакіраванай  работы з бацькамі. Толькі тады, калі бацькі будут зацікаўленыя, намаганні выхавальнікаў не знікнуць дарма. Выхавальнікі і  бацькі мусяць быць аднадумцамі, а для гэтага неабходна праводзіць бацькоўскія сходы, кансультаванне і анкетаванне бацькоў, гутаркі з імі.

Кожны год у нашай краіне ў першую нядзелю верасня адзначаецца  свята — Дзень беларускага пісьменства. Мы са сваімі выхаванцамі таксама знаёмімся з асветнікамі зямлі беларускай: Ф. Скарынай, Е. Полацкай, Я. Коласам, Я. Купалам і іх паслядоўнікамі. Дзецям цікава ведаць і пра сваіх знакамітых землякоў: М.К. Агінскага, Ф. Багушэвіча.   Паралельна для бацькоў ствараем інфармацыйна-кансультацыйны матэрыял па знаёмству з беларускімі пісьменнікамі, адпаведнай узросту дзіцячай літаратурай, этнаграфічнай спадчынай Беларусі.

2019 ГОД – ГОД МАЛОЙ РАДЗІМЫ!

З гэтай мэтай мы:

арганізоўваем выданне насценных газет, часопісаў, прысвечаных жыццю і творчасці беларускіх пісьменнікаў, пытанням развіцця беларускай мовы і літаратуры;

фотавыстаўкі;

конкурс малюнкаў “Зямля, дзе пачаўся мой лёс”;

праводзім кніжныя выставы.

Актыўна выкарастоўваем ў працы творы беларускіх пісьменнікаў: вершы, казкі, калыханкі, забаўлянкі, прымаўкі, прыказкі, знаёмім з вырабамі з керамікі, саломы, лёну, лазы. Выхаванцы ўдзельнічаюць у традыцыйных беларускіх святах. Галоўнае – гэта мець жаданне і паступова рухацца да пастаўленай мэты.

Выхоўваюць, як вядома і слова, і справа. Любы адукаваны культурны чалавек ведае і паважае сваю культуру.  Таму павінна быць справай гонару авалоданне роднай мовай,  унясенне ў жыццё дзяцей нацыянальнага каларыту. Як казалі класікі, жыць у грамадстве і быць свабодным ад грамадства нельга, усе мы нясём часцінкі нацыянальнага менталітэту і перадаём іх нашым нашчадкам.

Давайце дапаможам нашым  нашчадкам авалодаць беларускай мовай.  Будзем выхоўваць іх добрымі, разумнымі, дапытлівымі, цярплівымі і уважлівымі да ўсяго.

І адначасова абуджаць веру дзіцяці ў тое, што ён вырасце патрэбным на зямлі чалавекам.

Не знішчым, не страцім, не загубім.

Сваіх лугоў, азёр, сваіх лясоў.

І родны край, і мову не разлюбім.

У кожным сэрцы гэты дзеяслоў.

Выхавальнік дашк. адукацыі Л.М. Казловіч